বাগেরহাট, বাংলাদেশনিউজ২৪x৭.কম  জেলার মোড়েলগঞ্জ উপজেলার পঞ্চকরন ইউনিয়নের সরকার ঘোষিত কর্মসৃজন কর্মসূচী প্রকল্পের শ্রমিকদের নিকট থেকে জনপ্রতি ৩০০ টাকা করে চাঁদা আদায় করছে বলে অভিযোগ পাওয়া গেছে।  চাঁদা প্রদানকারী শ্রমিকরা জানান- ইউনিয়নের ৪ ও ৫ নং ওয়ার্ডে ৪০ দিনের কর্মসৃজন কর্মসূচীর ২১ দিনের কাজ রবিবার সম্পন্ন হয়েছে। এদিন যথানিয়মে শ্রমিকরা কাজ শেষে স্থানীয় ফুলহাতা কৃষি ব্যাংক থেকে ১০  দিনের ১৫শ টাকা করে উত্তোলন করে ইউনিয়ন পরিষদে আসে। এ সময় ইউনিয়নের ৪ নং ওয়ার্ড মেম্বর আ: রশিদ হাওলাদার ও ৫ নং ওয়ার্ড মেম্বর মো: সেকেন্দার হাওলাদার ৬০ জন শ্রমিকের কাছ থেকে ৩০০ টাকা করে ১৮ হাজার টাকা চাঁদা আদায় করেন। এই চাঁদা প্রদানে শ্রমিক কালাম হাওলাদার আপত্তি জানালে অন্যান্য শ্রমিকরাও চাঁদা দিতে অপরাগতা প্রকাশ করে। এতে ক্ষিপ্ত হয়ে ইউপি মেম্বরদ্বয় শ্রমিকদের পরবর্তী কাজে নেবেনা বলে হুমকী দিলে দরিদ্র শ্রমিকরা চাঁদা দিতে বাধ্য হয়।  মহিলা শ্রমিক দুলালী বিশ্বাস, দিপালী হালদার, রেবা মজুমদার, অঞ্জলি সুতার ও কালাম  হাওলাদার বলেন, কর্মসৃজন কাজে অনিয়ম হবেনা বলে সরকার ব্যাংকের মাধ্যমে শ্রমিকদের মজুরি প্রদানের ব্যবস্থা করেছেন। ব্যাংক থেকে শ্রমিকরা যথানিয়মে টাকা উত্তোলন করলেও এ কাজের স্থানীয় নিয়োগকর্তা ইউপি সদস্যরা কৌশলে তাদের কাছ থেকে ৩০০ টাকা করে চাঁদা আদায় করছেন। এ ব্যাপারে সংশ্লিষ্ট ওই ২ ইউপি মেম্বরের সাথে যোগাযোগের চেষ্টা করা হলেও তাদেরকে যথাসময়ে পাওয়া যায়নি।  বাংলাদেশনিউজ২৪x৭.কম/প্রতিনিধি/এসএ.